Document ID: /fineweb-2-swissfilter-quality_10-filterrobots/filtered/01798.jsonl.gz/98

Ändligg derfe mir no däre Coronazyt widder e Ballonstart ab em Hochstuggli mache. Nodäm mir am Samschtig beraits aagraist sin und dr Ballon mit em Ratrac ins Schiigebiet transportiert hänn, het‘s zerscht emool s‘obligate Fondue im Herreboode gää. Drno sin mir im Pulverschnee unter em ändloose Stäärnehimmel widder zer Bärgstation spaziert. Am näggschte Morge wärde mir vo eme staalblaue Himmel begriesst und no dämm mir uns am Zmoorgebiffet gsterggt hän, goot’s mit dr Hochstucklibaan dr Bärg druff. Im Aaschluss git’s no e Fuessmarsch von ere Viertelstund in Herreboode hintere. Derte beraite mir unsere Ballon fir e start vor und no neme kurze Briefing stelle mir dr Ballon uff. Gmainsam hebe alli zää Balleen ab und mir blyybe zerscht emool dief und faare in Richtig Mythe. Wo mir iber e glains Sätteli faare gseen mir scheen uff e Stoos und uff Brunne mit em Vierwaldstättersee. Mir stiige hecher und kemme in die erwarteti Biisestreemig. Mit 25 km/h faare mir in Richtig Buochs. Mir stiige no hecher und gniesse die wunderbari Sicht uff die ganzi Alpeketti. Uff 2000 Meter hän mir 30 km/h in richtig Luzärn druff. Mir mälde uns bym Flugblatz Buochs unsere Standort und blaane e Faart in’s Äntlibuech. Uff 2600 müM hän mir scho 50 km/h druff. Mir singge drumm nommol und zyyle genau dr Pilatus aa. Iber em Biggenstogg git’s denn e Balloonlifting, mir wäggsle e Gasfläsche und stiige widder hecher. Mir hän jetzt e scheene Bligg uff dr Sarnersee und scho bald sause mir iber dr Pilatus yyne. Uff dr Hechi vo Schüpfheim im Äntlibuech singge mir diefer, doch au weenige Meter iber em Boode hän mir immer no e Faart vo 25 km/h. Mir versueche e erschts Mool in eme Windschatte e scheens Blätzli fir e Landig z’finde, doch isch es seer boggig und mir bräche dä Versuech ab. S’Daal wyters hättis e scheeni Wiise fir e schnälli Landig, jedoch gseen mir derte e Kaabel vo nere Sailbaan und faare dorum wyters. Au bi Schlatt versueche mir s’nommol, aber au derte isch dr Wind no boggig, drfir wärde mir im näggschte Querdääli findig. Bi Schlatt kenne mir steehend lande und legge dr Balloon sofort ab. Aber mir hän uns trotzdämm e bitzeli verschetzt. Mir schaffe’s nit mit em Auto bis zem Ballon aane und feen dorum aa, dr Ballonkorb komplett z’entlade damit mir alles draage kenne. Zem Glygg bikemme mir denn vo zwai Yyhaimische hilf und wärde mit em Traggtor aabegfaare. E so findet die Faart iir Ändi und mir stergge uns im nooche Restaurant mit eme Bier und eme Blättli. Dangge alle wo zer Organisation vo däm scheene Aaloss byydrait hän.